[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.10.2008

COM(2008) 618 végleges

2008/0188 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a biocid termékek forgalomba hozataláról szóló 98/8/EK irányelvnek egyes határidők meghosszabbítása tekintetében történő módosításáról

(EGT-vonatkozású szöveg)

(előterjesztő: a Bizottság)

INDOKOLÁS

1. A JAVASLAT HÁTTERE |

A javaslat indokai és célkitűzései Ez a javaslat egy, a biocid termékek forgalomba hozataláról szóló, 1998. február 16-i 98/8/EK irányelv (a továbbiakban: irányelv) módosítását célzó európai parlamenti és tanácsi irányelv elfogadására vonatkozik, és benyújtására azt követően kerül sor, hogy a Bizottság jelentésben számolt be az Európai Parlamentnek és a Tanácsnak a biocid termékekben alkalmazott hatóanyagok értékelésére vonatkozóan az irányelv 16. cikkének (2) bekezdésében előírt tízéves munkaprogram előrehaladásáról, valamint – az irányelv 18. cikkének (5) bekezdésével összhangban – az irányelv végrehajtásáról. |

Általános háttér Mint a fent említett jelentésben bemutattuk, a felülvizsgálati program végrehajtása nem halad elég gyorsan ahhoz, hogy lehetőség lenne terv szerinti, 2010. május 14-re való befejezésére. Ennek elsősorban az az oka, hogy a felülvizsgálat megkezdése előtt meg kellett határozni azoknak a hatóanyagoknak a körét, amelyeket a biocid termékek európai piacán forgalmazott biocid termékekben jelenleg használnak, majd pedig össze kellett állítani ezek közül azoknak a jegyzékét, amelyeknek az irányelv I. vagy I.A. mellékletébe (az ún. közösségi pozitív listára) való felvétele céljából elvégzendő vizsgálata iránt az ipar vagy bizonyos tagállamok érdeklődést mutatnak. Ez a jelentős munka három teljes évet vett igénybe. Csupán 2003 végére sikerült meghatározni a felülvizsgálati program ütemezését, prioritásait és az egyes hatóanyagok referens tagállamainak jegyzékét, és csupán 2004-ben érkeztek be értékelésre az első dossziék. Összesen 964 hatóanyag azonosítására került sor, ezek közül a tervek között 468-nak az értékelése szerepel. A felülvizsgálati program eddigi tapasztalatai azt jelzik, hogy egy adott hatóanyag dossziéjának értékelése rendesen – még optimális feltételek mellett is – legalább három évet vesz igénybe, miközben az átlagos értékelési idő négy év körül van. Az irányelv 16. cikkének (1) bekezdése tíz évben (2000. május 14-től 2010. május 14-ig terjedően) határozza meg annak az átmeneti időszaknak a hosszát, amely alatt a biocid termékek piacát továbbra is nemzeti szintű előírások szabályozzák. Ahogyan egyre több hatóanyag értékelése fejeződik be és egyre több hatóanyag kerül fel a közösségi pozitív listára, a biocid termékek engedélyezésére vonatkozó nemzeti szabályokat fokozatosan felváltják majd az irányelvben előírt harmonizált feltételek. Mivel azonban az átmeneti időszak vége egybeesik a felülvizsgálati program végével, ez a gyakorlatban azt jelenti, hogy rögtön másnap csak azok a termékek lesznek jogszerűen forgalmazhatók, amelyek valamennyi hatóanyaga szerepel a közösségi pozitív listán és amelyeknek megtörtént az irányelv szerinti engedélyezése. A fenti okok miatt csaknem bizonyos, hogy a hatóanyagok jó részének felülvizsgálata 2010. május 14-ig nem fog lezárulni. Ennek következtében ki kellene vonni a piacról minden olyan terméket, amely olyan hatóanyagokat tartalmaz, amelyeknek addig nem történt meg az értékelése. Még ha le is zárulna 2010. május 14-ig minden hatóanyag értékelése és minden hatóanyag esetében megszületne is a döntés az irányelv pozitív listájára való felvételről vagy fel nem vételről, a tagállamoknak ezeket a döntéseket át kellene ültetniük nemzeti jogukba, és az irányelv 16. cikkének (3) bekezdésével összhangban ki kellene adniuk az adott hatóanyagokat tartalmazó termékek engedélyét vagy el kellene végezniük e termékek törzskönyvezését. Ez azzal jár, hogy az iparnak el kellene készítenie és be kellene nyújtania minden egyes biocid termék teljes dossziéját, az illetékes hatóságoknak el kellene végezniük e dossziék értékelését, tagállami szinten ki kellene adni az új engedélyeket vagy el kellene végezni a törzskönyvezést, majd pedig a többi tagállamnak mindezt kölcsönösen el kellene ismernie. Csak mindezek után lehetne harmonizált előírásokkal szabályozott piacról beszélni. Jelenleg hatályos formájában azonban az irányelv nem rendelkezik ilyen időszakról, hanem azt írja elő, hogy a piacnak 2010. május 14-től fogva teljes mértékben harmonizált előírások alapján kell működnie. A felülvizsgálati program új határidejéhez hozzá kell továbbá igazítani az irányelv adatvédelmi tárgyú 12. cikkét, mert máskülönben fennáll a kockázata annak, hogy az irányelv alapján 2010. május 14. és a felülvizsgálati program lezárására javasolt új határnap, 2013. május 14. között benyújtott információkra már nem fog vonatkozni a védelem. A fent említett jelentés arra a következtetésre jutott, hogy a javasolt hároméves kiterjesztés esetleg nem bizonyulhat elegendőnek a felülvizsgálati program lezárásához. Jelentősen hosszabb határidőt mindazonáltal azért nem érdemes kitűzni, mert ez azt a jelzést adná a folyamat résztvevőinek, hogy nem szükséges az értékelést felgyorsítani, nem szükséges további erőfeszítéseket tenni annak időben való befejezése érdekében. Ezért azt javasoljuk, hogy a fennmaradó dossziék tekintetében a felülvizsgálati programra és az átmeneti időszakra vonatkozóan az irányelv rugalmasabb, végrehajtási intézkedés elfogadására irányuló eljárást tartalmazó rendszert írjon elő. |

Hatályos rendelkezések a javaslat területén Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról. A javaslat néhány dátumot és egy eljárást módosít a 98/8/EK irányelvben. |

Összhang az Unió egyéb szakpolitikáival és célkitűzéseivel Nem releváns. |

2. KONZULTÁCIÓ AZ ÉRDEKELTEKKEL ÉS HATÁSVIZSGÁLAT |

Konzultáció az érdekeltekkel |

A konzultáció módszerei, a megcélzott főbb ágazatok és a válaszadók általános bemutatása Elsősorban az illetékes hatóságokkal évente négyszer tartott brüsszeli ülések keretében, amelyeken megfigyelőként az ipar képviselői is jelen vannak, kiterjedt informális egyeztetéseket folytattunk a tagállamokkal a felülvizsgálati program előrehaladásának üteméről. A hatóanyagok értékelésének felgyorsítására igénybe vehető eszközöket és a biocid termékek összehangolt engedélyezésével kapcsolatos szervezési kérdéseket az illetékes hatóságokkal tartott huszonnegyedik brüsszeli üléshez csatlakozó, „Post Annex I Inclusion” („Az I. mellékletbe való felvétel után”) címmel 2007. március 13-án megszervezett szakmai tanácskozás résztvevői is áttekintették és megvitatták. |

A válaszok összefoglalása és figyelembevételük módja A tagállamok is nagyon valószínűtlennek vélik, hogy a felülvizsgálati program minden vizsgálatra váró hatóanyag vonatkozásában befejeződhet 2010. május 14-ig. Ennek okaiként azt emelték ki, hogy a benyújtott információk gyakran nem teljesek vagy nem megfelelőek, ami jelentősen lassítja az eljárásokat; hogy erőforrások hiányában nehezen birkóznak meg a jelenlegi és a várható munkamennyiséggel, különös tekintettel az utóbbi időben a REACH következtében a tudományos szakemberekre nehezedő többletterhekre; továbbá hogy sok esetben nehézségeket okoz az irányelv igencsak sokat követelő technikai rendelkezéseinek végrehajtása. A tagállamok véleményét a legmesszebbmenőkig figyelembe vettük, és tekintettel voltunk arra az igényre is, hogy a biocid termékek piacának harmonizálását a lehetőségek szabta keretek között mihamarabb le kellene zárni. |

Szakértői vélemények összegyűjtése és felhasználása |

Külső szakértők bevonására nem volt szükség. |

Hatásvizsgálat A felülvizsgálati program eddigi tapasztalataiból kiindulva a felülvizsgálati program lezárásához és a piac tényleges harmonizálásához a legóvatosabb becslések szerint is legalább további három évre lesz szükség. A határidő meghosszabbítása nélkül a jelenleg piacon lévő biocid termékek egy jelentős részének forgalmazása jogszerűtlenné válik, hiszen 2010. május 14-től fogva a nemzeti szabályok többé nem lesznek hatályban, és ettől a naptól fogva az irányelv csak olyan biocid termékek forgalomba hozatalát fogja lehetővé tenni, amelyek hatóanyagai szerepelnek a közösségi pozitív listán és amelyeknek már megtörtént az irányelv rendelkezései szerinti engedélyezése vagy törzskönyvezése. Ezért határozott úgy a Bizottság, hogy sürgősséggel javaslatot tesz az irányelv módosítására, azon belül is a felülvizsgálati program és az átmeneti időszak hosszának kiigazítására, függetlenül az irányelv felülvizsgálatára irányuló együttdöntési eljárástól (amelynek megindítása 2008 végére várható), amelyre azt követően kerül majd sor, hogy egy alapos hatásvizsgálat keretében minden azonosított probléma és gyenge pont tekintetében sikerült mélyrehatóan elemezni az összes szóba jöhető megoldást. Ezek nélkül a módosítások nélkül jelentős negatív hatások érnék az ipart (az érintett vállalkozások nem forgalmazhatnák többé termékeik egy jelentős részét), az emberek egészségét és a környezetet (nem lennének jelen a piacon azok a termékek, amelyek több káros szervezet esetében is szükségesek az ellenük való küzdelemhez). A felülvizsgálati program és az átmeneti időszak tekintetében javasolt viszonylag rövid meghosszabbítás miatt, elővigyázatosságból, a Bizottság arra is javaslatot tesz, hogy a 2013. május 14-ét követően megmaradó dossziék tekintetében a felülvizsgálati program és ezzel összefüggésben az átmeneti időszak meghosszabbítására már komitológiai határozatokkal is mód legyen. |

3. A JAVASLAT JOGI ELEMEI |

A javasolt intézkedés összefoglalása A 98/8/EK irányelv javasolt módosítása a 12. cikk (1) bekezdése c) pontjának i. alpontját, a 12. cikk (2) bekezdése c) pontjának i. alpontját, valamint a 16. cikk (1) és (2) bekezdését érinti. A 16. cikk (2) bekezdésében előírt tízéves munkaprogram tizenhárom éves munkaprogramra változik, és az említett rendelkezésekben a „34. cikk (1) bekezdésében említett időpont” (azaz 2000. május 14., az irányelv hatálybalépésének napja), illetőleg a „34. cikk (1) bekezdésében említett időponttól számított 10 éves időszakban” szövegrészekbe konkrét dátum kerül oly módon, hogy az átmeneti időszak, illetőleg a felülvizsgálati program vége három évvel későbbre tolódik. Mivel ezzel párhuzamosan a felülvizsgálati program jelenlegi végétől (2010. május 14.) a javasolt új időpontig (2013. május 14.) terjedő időszakban is biztosítani kell az értékeléssel kapcsolatos információkra vonatkozó adatvédelmi jogokat, a 12. cikk (1) és (2) bekezdése c) pontjának i. alpontja szerinti adatvédelmi jogok hatályát is meg kell hosszabbítani három évvel. Végül komitológiai eljárás bevezetését is javasoljuk annak érdekében, hogy szükség esetén a még fennmaradó problémás dossziék tekintetében a felülvizsgálati program és az átmeneti időszak 2013 utánra is kiterjeszthető legyen. |

Jogalap Az EK-Szerződés 95. cikke. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elvét ennélfogva nem kell alkalmazni. |

Az arányosság elve A javaslat a következő ok(ok) miatt megfelel az arányosság elvének: |

Ha az irányelvnek a felülvizsgálati programra és az átmeneti időszakra vonatkozó jelenlegi előírásai nem módosulnak időben, akkor jelentős negatív hatások érhetik az ipart (az érintett vállalkozások nem forgalmazhatnák többé termékeik egy jelentős részét), az emberek egészségét és a környezetet (nem lennének jelen többé a piacon azok a termékek, amelyek több káros szervezet esetében is szükségesek az ellenük való küzdelemhez). A javasolt módosítások a lehető legegyszerűbb módon biztosítják, hogy a jelenlegi helyzet a felülvizsgálati program kielégítő befejezéséig fennmaradhasson. |

A várakozások szerint a javasolt intézkedések nem fognak pénzügyi vagy adminisztratív többletterheket róni sem a Közösségre, sem a nemzeti, regionális vagy helyi hatóságokra, sem pedig a gazdasági szereplőkre vagy az Európai Unió lakosságára. |

Az eszköz megválasztása |

Javasolt eszköz: irányelv. |

Más eszköz a következők miatt nem lenne megfelelő: Mivel európai parlamenti és tanácsi irányelvet kell módosítani, a legalkalmasabb jogiaktus-típusnak egy másik európai parlamenti és tanácsi irányelv mutatkozik, különös tekintettel a módosítások igen korlátozott voltára. A választott eszköz az irányelv későbbi, mélyrehatóbb, a jelenleg hatályos rendelkezések sokkal szélesebb körű módosításával járó felülvizsgálata keretében (a tervek szerint 2008 novemberében) esetleg változhat. |

4. KÖLTSÉGVETÉSI VONZAT |

A javaslatnak csupán annyi kihatása van a Közösség költségvetésére, hogy továbbra is rendelkezésre kell állniuk az irányelv és az irányelvben előírt felülvizsgálati program végrehajtásának nyomon követéséhez szükséges forrásoknak, amelyeket a közösségi költségvetésnek eddig is biztosítania kellett vagy kellett volna. |

5. KIEGÉSZÍTő INFORMÁCIÓK |

Megfelelési táblázat A tagállamok kötelesek eljuttatni a Bizottsághoz az irányelvet átültető nemzeti rendelkezések szövegét, valamint az e rendelkezések és az irányelv közötti megfelelést bemutató táblázatot. |

Európai Gazdasági Térség A javasolt jogi aktus EGT-vonatkozású, ezért az egész Európai Gazdasági Térségben alkalmazandónak kell lennie. |

2008/0188 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a biocid termékek forgalomba hozataláról szóló 98/8/EK irányelvnek egyes határidők meghosszabbítása tekintetében történő módosításáról

(EGT-vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 95. cikkére,

tekintettel a Bizottság javaslatára,[1]

tekintettel az Európai Gazdasági és Szociális Bizottság véleményére,[2]

tekintettel a Régiók Bizottsága véleményére,[3]

a Szerződés 251. cikkében megállapított eljárásnak megfelelően,[4]

mivel:

(1) A biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv[5] 16. cikkének (1) bekezdése 2000. május 14-től, az irányelv hatálybalépésének napjától számítva egy tízéves átmeneti időszakról rendelkezik, amely alatt a tagállamok nemzeti szabályaik vagy joggyakorlatuk szerint járhatnak el a biocid termékek forgalomba hozatalával kapcsolatban, ennek keretében különösen engedélyezhetik az irányelv pozitív listáin, azaz az irányelv I., I.A. és I.B. mellékletében nem szereplő hatóanyagokat tartalmazó biocid termékek forgalomba hozatalát.

(2) A 98/8/EK irányelv 16. cikkének (2) bekezdése – ugyancsak 2000. május 14-i kezdettel – egy tízéves munkaprogramról rendelkezik, amelynek során azon biocid termékek hatóanyagait, amelyek az említett időpont előtt a piacon voltak, módszeresen meg kell vizsgálni, és amennyiben az emberek és az állatok egészsége, valamint a környezet szempontjából elfogadhatónak mutatkoznak, fel kell venni a közösségi pozitív listára.

(3) A 98/8/EK irányelv 12. cikke (1) bekezdése c) pontjának i. alpontja és (2) bekezdése c) pontjának i. alpontja az irányelv alkalmazásában benyújtott információk 10 éves védelméről rendelkezik, amely ugyancsak 2000. május 14-én kezdődik; ennél a védelmi időszak akkor rövidebb, ha egy tagállam ilyen rövidebb időszakot határozott meg, ilyenkor ez utóbbi alkalmazandó az adott tagállam területén. Ez a védelem csak azokra az információkra vonatkozik, amelyeket a 98/8/EK irányelv hatálybalépése előtt már a piacon lévő biocid termékek hatóanyagainak, az úgynevezett meglévő hatóanyagoknak a 98/8/EK irányelv pozitív listájára való felvétele alátámasztására nyújtanak be.

(4) Attól fogva, hogy egy meglévő hatóanyagnak megtörtént az értékelése és a 98/8/EK irányelv pozitív listájára való felvétele, e hatóanyag piaca harmonizáltnak tekinthető, és a hatóanyagot tartalmazó termékek forgalomba hozatalára vonatkozó átmeneti szabályok helyett az irányelv rendelkezéseit kell alkalmazni.

(5) A 98/8/EK irányelv 16. cikkének (2) bekezdésével összhangban a Bizottság a tízéves munkaprogram befejezése előtt két évvel jelentést[6] tett közzé a munkaprogram keretében elért eredményekről. A jelentés megállapításai szerint arra kell számítani, hogy a hatóanyagok jó részének felülvizsgálata 2010. május 14-ig nem fog lezárulni. Emellett még azon hatóanyagok esetében is, amelyeknek 2010. május 14. előtt döntés született a 98/8/EK irányelv pozitív listájára való felvételéről, elegendő időt kell hagyni arra, hogy a tagállamok átültessék hazai jogukba a kapcsolódó jogi aktusokat, megadják, visszavonják vagy módosítsák a kapcsolódó termékengedélyeket, és ezáltal megfeleljenek a 98/8/EK irányelv harmonizált rendelkezéseinek. Jelentős a veszélye annak, hogy az átmeneti időszak vége, 2010. május 14. után a nemzeti szabályok már nem lesznek alkalmazhatók, a vonatkozó harmonizált szabályok pedig még nem lesznek elfogadva. Ezért az értékelésre kijelölt összes hatóanyag felülvizsgálata befejezésének lehetővé tétele érdekében szükségesnek mutatkozik a tízéves munkaprogram meghosszabbítása

(6) Az is szükséges, hogy a felülvizsgálati program vége egybeessék az átmeneti időszak végével, és ily módon a biocid termékek forgalomba hozatalát a nemzeti rendszerek vagy joggyakorlat mindaddig szabályozza, amíg a harmonizált szabályok a helyükbe nem léphetnek.

(7) Ugyancsak a következetesség érdekében és annak biztosítására, hogy ne szűnjön meg egyes hatóanyagok esetében az értékelés időtartama alatt az adatok védelme, a 98/8/EK irányelv alkalmazásában benyújtott valamennyi adat védelmi időszakát ki kell terjeszteni oly módon, hogy a vége egybeessék a felülvizsgálati program végével.

(8) Előfordulhat, hogy a felülvizsgálati program javasolt meghosszabbítása nem lesz elegendő egyes hatóanyagok értékelésének lezárásához. Jelentősen hosszabb határidőt mindazonáltal azért nem érdemes kitűzni, mert ez azt a jelzést adná a folyamat résztvevőinek, hogy nem szükséges a felülvizsgálati program végrehajtását felgyorsítani, nem szükséges további erőfeszítéseket tenni annak időben való befejezése érdekében. Ugyanakkor indokolt a 2013. május 14. utáni időszakra az addig megmaradó hatóanyagok tekintetében rugalmasabb eljárást megállapítani a felülvizsgálati program és a kapcsolódó átmeneti időszak meghosszabbítására,

ELFOGADTA EZT AZ IRÁNYELVET:

1. cikk

A 98/8/EK irányelv a következőképpen módosul:

1. A 12. cikk a következőképpen módosul:

a) Az (1) bekezdés c) pontjának i. alpontja helyébe a következő szöveg lép:

„i. 2013. május 14-ig az irányelv alkalmazásában benyújtott információkat, kivéve ha ezek az információk biocid termékekre vonatkozó nemzeti szabályok értelmében már védelem alatt állnak. Ilyen esetekben az adott tagállamban az információk a nemzeti szabályokban biztosított adatvédelmi időszak lejártáig, de legkésőbb 2013. május 14-ig állnak védelem alatt;”.

b) A (2) bekezdés c) pontjának i. alpontja helyébe a következő szöveg lép:

„i. 2013. május 14-ig az irányelv alkalmazásában benyújtott információkat, kivéve ha bizonyos adatok biocid termékekre vonatkozó nemzeti szabályok értelmében már védelem alatt állnak; ilyen esetekben az adott tagállamban ezek az adatok az említett nemzeti szabályokban biztosított adatvédelmi időszak lejártáig, de legkésőbb 2013. május 14-ig állnak védelem alatt;”.

2. A 16. cikk a következőképpen módosul:

a) Az (1) bekezdés első mondata helyébe a következő szöveg lép:

„A 3. cikk (1) bekezdésétől, az 5. cikk (1) bekezdésétől, valamint a 8. cikk (2) és (4) bekezdésétől való további eltéréssel és a (2) és a (3) bekezdés sérelme nélkül a tagállamok 2013. május 14-ig folytathatják a biocid termékek forgalomba hozatalára jelenleg alkalmazott rendszerük vagy gyakorlatuk alkalmazását.”

b) A (2) bekezdés a következőképpen módosul:

i. Az első albekezdés első mondata helyébe a következő szöveg lép:

„Az irányelv elfogadását követően a Bizottság tizenhárom éves munkaprogramot indít valamennyi olyan hatóanyag vizsgálatára, amely a 34. cikk (1) bekezdésében előírt időpontban a 2. cikk (2) bekezdésének c) és d) pontjában meghatározottaktól eltérő rendeltetésű biocid termék hatóanyagaként már forgalomban volt.”

ii. Az első albekezdés vége a következő mondattal egészül ki:

„A jelentés következtetéseitől függően a 28. cikk (3) bekezdésében előírt eljárással határozat hozható az (1) bekezdés szerinti átmeneti időszak és a tizenhárom éves munkaprogram egy meghatározott időtartammal való meghosszabbításáról.”

iii. A második albekezdésben az „A tízéves időszak alatt” szövegrész helyébe az „A tizenhárom éves időszak alatt” szöveg lép.

2. cikkÁtültetés a nemzeti jogba

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2010. május 14-ig megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.

A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében elfogadnak.

3. cikk

Ez az irányelv Az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, [...]-án/-én.

az Európai Parlament részéről a Tanács részéről

az elnök az elnök

[1] HL C , , o.

[2] HL C , , o.

[3] HL C , , o.

[4] HL C , , o.

[5] HL L 123., 1998.4.24., 1. o. A legutóbb a 2008/31/EK irányelvvel (HL L 81., 2008.3.20., 57. o.) módosított irányelv.

[6] HL C , , o.